BBC Hausa - News - Mahaukaciyar guguwa ta sa an soke kamfe a Amurka
Mahaukaciyar guguwa ta sa an soke kamfe a Amurka
An sabunta: 28 ga Oktoba, 2012 - An wallafa a 06:59 GMT
Irin barnar da guguwa mai suna Sandy ta yi a Cuba
Shugaban Amurka Barack Obama da abokin hamayyarsa Mitt Romney sun soke yakin neman zaben da suke yi a wasu yankunan kasar saboda yiwuwar aukuwar wata mahaukaciyar guguwa.
Shugaba Obama ya katse harkokinsa inda ya gudanar da taro ta wayar tarho da manyan jami'ai masu kula da ayyukan gaggawa don tattauna shirye-shiryen da aka yi na zuwan guguwar da za ta keta yankunan gabar ruwa na gabashin Amurka cikin wannan makon.
Masana yanayi sun yi kashedin cewa mahaukaciyar guguwar da aka sanyawa suna Sandy za ta iya zama mai matukar hadari - tana tafiya ne da yanayin tsananin sanyi tare da iska mai karfin gaske.
Jama'a dai za su so ganin yadda shugaba Obama zai bullowa lamarin.
Haka kuma za su so ganin irin martanin da Mitt Romney zai mayar idan guguwar ta auku.
Hakan ne ma ya sa jihohi irinsu NewYork, da Pennsylvania suka yi shelar dokar ta-baci.
Jama'a da dama kuma suka sayi abinci da ruwa don shirin fuskantar mahaukaciyar guguwar.
Masu nazari na ganin cewa wannan lamari zai yi tasiri a zaben shugaban kasar wanda za a gudanar nan da kwanaki goma masu zuwa.
Obama da Romney sun fafata kan manufofin kasashen waje
23 Oktoba, 2012